**ՀԻՄՆԱՎՈՐՈՒՄ**

**«Հայաստանի Հանրապետության կառավարության 2011 թվականի հունիսի 2-ի N 860-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշ­ման ընդունման**

**1. Ընթացիկ իրավիճակը և իրավական ակտի ընդունման անհրաժեշտությունը**

«Հայաստանի Հանրապետության կառավարության 2011 թվականի հունիսի 2-ի N 860-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշ­ման նախագիծը բխում է գործարար միջավայրի զարգացման համար առավել նպաստավոր պայմաններ ստեղծելու անհրաժեշտությունից: Նման անհրաժեշտությունն առաջացել է՝ ելնելով ավելացվող և (կամ) վճարների նոր չափեր նախատեսող ծառայությունների պահանջարկի շուրջ արդեն իսկ ձևավորված փորձից: Մասնավորապես, փորձը ցույց է տալիս, որ նշված ծառայություններն իրենց բնույթով շատ ավելի ծավալուն են, պահանջում են ավելի շատ աշխատանք և ռեսուրս:

Ներկայումս նկատվում է Հայաստանի Հանրապետության կառավարության 2011 թվականի հունիսի 2-ի N 860-Ն որոշմամբ նախատեսված՝ նախքան պետական գրանցման համար դիմում ներկայացնելը պետական գրանցման համար պահանջվող փաստաթղթերի կազմման դիմումների աճ, սակայն մի շարք պետական գրանցումների համար հիմք հանդիսացող փաստաթղթերի կազմման ծառայությունները ներառված չեն նշված որոշման մեջ, ուստի «Հայաստանի Հանրապետության կառավարության 2011 թվականի հունիսի 2-ի N 860-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման ընդունման նպատակը մատուցվող ծառայությունների ընդլայնումն է:

**2. Առաջարկվող կարգավորման բնույթը**

«Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» Հայաստանի Հանրապետության օրենքի 10-րդ հոդվածի 2-րդ մասի համաձայն՝ վճարի դիմաց մատուցվող ծառայությունների տեսակների ամբողջական ցանկը և պայմանները, ինչպես նաև համապատասխան վճարի չափը սահմանում է Հայաստանի Հանրապետության կառավարությունը: Հիմք ընդունելով վերոգրյալ դրույթը նախագծով նախատեսվել են համապատասխան փոփոխություններ մատուցվող ծառայությունների ցանկում:

Միաժամանակ, նախատեսվել է վճարի իջեցում իրավաբանական անձանց գործադիր մարմնի ղեկավարի փոփոխության, իրավաբանական անձանց լուծարման գործընթացում գտնվելու մասին և իրավաբանական անձանց լուծարման գրանցումների համար: Ինչպես նաև, որոշ ծառայությունները միավորելու դեպքում միասնական վճարը ավելի քիչ է նախատեսվել, քան դրանք առանձին-առանձին վճարելու դեպքերում (առևտրային կազմակերպությունների կանոնադրության, մասնակիցների, գործադիր մարմնի ղեկավարի փոփոխություն կամ ոչ առևտրային կազմակերպությունների կանոնադրության (բացառությամբ կուսակցությունների, կրոնական կազմակերպությունների և համատիրությունների) և գործադիր մարմնի ղեկավարի փոփոխություն): Նախագծով նախատեսվել են նաև նոր ծառայություններ՝ համատիրության սկզբնական գրանցում (հիմնադրում), համատիրության կանոնադրության փոփոխության գրանցում (անհրաժեշտության դեպքում նաև շենքերի քանակի փոփոխություն և համատիրության կառավարման մարմինների ազատման և (կամ) նշանակման հետ կապված գրանցում կատարելու համար անհրաժեշտ արձանագրությունների կազմում:

Միաժամանակ, որոշման վերնագրից, 1-ին և 2-րդ կետերից հանվել են «անհատ ձեռնարկատերերի պետական հաշվառման,» բառերը, հաշվի առնելով այն հանգամանքը, որ որոշմամբ նախատեսված չեն լրացուցիչ վճարովի ծառայություններ անհատ ձեռնարկատերերի հետ կապված գրանցումների համար: Որոշման N 1 հավելվածի 1-ին և 2-րդ կետերից հանվել են նաև «ոչ առևտրային իրավաբանական անձանց միությունների» բառերը, քանի որ ՀՀ քաղաքացիական օրենսգրքի 50-րդ հոդվածի 4-րդ մասից հանվել է «եւ իրավաբանական անձանց միությունները» բառերը, ինչի հետևանքով նշված կազմակերպաիրավական ձև ունեցող իրավաբանական անձինք իրենց կանոնադրությունները պարտավոր են համապատասխանեցնել «Հասարակական կազմակերպությունների մասին» Հայաստանի Հանրապետության օրենքի պահանջներին և վերագրանցվել: Արդյունքում, իրավաբանական անձանց միություն կազմակերպաիրավական ձևը այլևս նախատեսված չէ ՀՀ քաղաքացիական օրենսգրքով և համապատասխանաբար այն հանվել է նաև Հայաստանի Հանրապետության կառավարության 2011 թվականի հունիսի 2-ի N 860-Ն որոշումից:

**3. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը**

Նախագիծը մշակվել է Հայաստանի Հանրապետության արդարադատության նախարարության կողմից:

**4. Ակնկալվող արդյունքը**

Իրավական ակտի ընդունման արդյունքում նախատեսվում է առավել նպաստավոր պայմաններ ստեղծել Հայաստանի Հանրապետությունում գործունեություն ծավալելու նպատակ ունեցող անձանց համար, ինչպես նաև ավելացնել համապատասխան վճարովի ծառայությունների որակն ու դրանից օգտվողների քանակը: Վճարովի ծառայությունների քանակի ավելացումը նպատակ ունի խուսափել կոռուպցիոն հնարավոր ռիսկերից, ինչպես նաև բավարարել նշված ծառայությունների համար դիմող (և նախկինում նման ծառայության բացակայության պատճառով խոչընդոտների հանդիպող) տնտեսվարող սուբյեկտների պահանջմունքները՝ նկատի ունենալով, որ եթե նախկինում այդ ծառայությունները չէին մատուցվում գործակալության կողմից և տնտեսվարողը ստիպված էր այլ ճանապարհներ փնտրել իր խնդրի լուծման համար կամ դադարեցնում էր կատարվելիք գործունեության նկատմամբ տարվող աշխատանքները, ապա նշված փոփոխությունների կատարմամբ քաղաքացիների համար համապատասխան պայմաններ են ստեղծվում ավելի արագ, արդյունավետ և ճիշտ ճանապարհով կազմել և ներկայացնել անհրաժեշտ պետական գրանցումների (հաշվառումների) համար հիմք հանդիսացող փաստաթղթերի փաթեթը: Նախագծով նախատեսվել են նաև մի շարք փոփոխություններ, որոնց արդյունքում Հայաստանի Հանրապետության կառավարության 2011 թվականի հունիսի 2-ի N 860-Ն որոշումը կհամապատասխանեցվի գործող իրավական կարգավորումներին:

## Տ Ե Ղ Ե Կ Ա Ն Ք

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2011 ԹՎԱԿԱՆԻ ՀՈՒՆԻՍԻ 2-Ի N 860-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ԿԱՄ ԲԱՑԱԿԱՅՈՒԹՅԱՆ ՄԱՍԻՆ**

«Հայաստանի Հանրապետության կառավարության 2011 թվականի հունիսի 2-ի N 860-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշ­ման նախագծի ընդունմամբ այլ իրավական ակտերում փոփոխությունների և/կամ լրացումների անհրաժեշտության չկա:

## Տ Ե Ղ Ե Կ Ա Ն Ք

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2011 ԹՎԱԿԱՆԻ ՀՈՒՆԻՍԻ 2-Ի N 860-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԵԿԱՄՈՒՏՆԵՐԻ ԵՎ ԾԱԽՍԵՐԻ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

«Հայաստանի Հանրապետության կառավարության 2011 թվականի հունիսի 2-ի N 860-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշ­ման նախագծի ընդունումը Հայաստանի Հանրապետության պետական բյուջեի եկամուտներում և ծախսերում փոփոխություններ չի առաջացնի: